SKRIFTLIG FORESPØRGSEL E-0451/03

af Dorette Corbey (PSE) til Kommissionen

(19. februar 2003)

Om: Brug af kød- og benmel

Ifølge Kommissionens forordning (EF) nr. 1326/2001(1) gælder der i øjeblikket et midlertidigt forbud mod brug af animalsk protein som foder til husdyr i landbruget. Dette midlertidige forbud udløber pr. 1. juli 2003.

Kan Kommissionen anføre, om den har til hensigt at forlænge forbuddet med brug af kød- og benmel af kategori 3 (som fastsat i forordning (EF) nr. 1774/2002(2)) som foder til svin og fjerkræ, samt hvordan det vil ske?

Kan Kommissionen anføre, hvilke videnskabelige årsager der taler for at opretholde et forbud mod brug af kød- og benmel af kategori 3?

Kan Kommissionen anføre, hvilke konsekvenser forbuddet mod brug af kød- og benmel og de deraf følgende affaldsproblemer har for miljøet?

Kan Kommissionen anføre, hvilke omkostninger der er (og har været) forbundet med forbuddet mod brug af kød- og benmel af kategori 3?

Er det Kommissionens opfattelse, at forbuddet mod brug af kød- og benmel af kategori 3 som foder til fjerkræ og svin udelukkende kan opretholdes, såfremt videnskabelige årsager taler for den antagelse, at en ophævelse vil være til fare for fødevaresikkerheden?

(1) EFT L 177 af 30.6.2001, s. 60.

(2) EFT L 273 af 10.10.2002, s. 1.

Svar afgivet på Kommissionens vegne af David Byrne

(20. marts 2003)

Det nuværende forbud mod brug af animalske biprodukter af kategori 3 i foder skyldes ikke en potentiel risiko for bovin spongiform encephalopati (BSE) i sådanne biprodukter, men problemer med kontrollen heraf. På grund af manglende egnede analytiske redskaber er det ikke muligt at kontrollere oprindelsen af det kød- og benmel, som bruges i foder. Kommissionen vil kun overveje en lempelse af forbuddet mod foder, hvis det er videnskabeligt begrundet, og hvis der findes egnede evaluerede analysemetoder til sondring mellem sikre proteiner og potentielt kontaminerede proteiner. Kommissionen ønsker også at

kontrollere, at bestemmelserne i Europa-Parlamentets og Rådets forordning (EF) nr. 1774/2002 af 31. oktober 2002 om sundhedsbestemmelser for animalske biprodukter, som ikke er bestemt til konsum, og herunder forbuddet mod genanvendelse inden for samme art, iværksættes korrekt, inden man vil foreslå en lempelse af forbuddet mod foder.

Kommissionen overvejer at fastholde det nuværende foderforbud efter 30. juni 2003, da nogle af de kontrolproblemer, der førte til forbuddet, endnu ikke er blevet løst. I stedet for blot at gøre de nuværende bestemmelser mere omfattende, kunne man overveje at lade dem indgå i Europa-Parlamentets og Rådets forordning (EF) nr. 999/2001 af 22. maj 2001 om fastsættelse af regler for forebyggelse, kontrol med og udryddelse af visse transmissible spongiforme encephalopatier(1) og lade den midlertidige karakter af foderforbuddet ophøre. På denne måde ville den lovmæssige situation blive mere klar.

Den vigtigste måde til at fjerne animalske biprodukter på i øjeblikket er afbrænding eller deponering. I forordning (EF) nr. 1774/2002, som finder anvendelse fra 1. maj 2003, indføres alternative forslag til fjernelse eller genbrug af animalske biprodukter såsom biogasproduktion eller anvendelse som gødningsstoffer.

Den anslåede produktion af animalske biprodukter i EU er 16,1 mio. ton, hvoraf 14,3 mio. ton udvindes fra dyr, der er egnet til forbrug (kategori 3). Medlemsstaterne anslår, at de samlede udgifter til bortskaffelse ligger på mellem 100 EUR og 300 EUR pr. ton animalsk biprodukt. 14,3 mio. ton i kategori 3-biprodukter svarer til 3 mio. ton kød og benmel.

(1) EFT L 147 af 31.5.2001.